V. Veteška, podpredseda NR SR: (2004-09-09):
Ďalej pristúpime k druhému čítaniu o vládnom návrhu zákona, ktorým sa mení a dopĺňa zákon č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení zákona č. 156/2003 Z. z. Vládny návrh zákona ste dostali pred prvým čítaním ako tlač 749 a spoločnú správu máte ako tlač 749a. Prosím podpredsedu vlády a ministra hospodárstva pána Pavla Ruska, aby vládny návrh zákona odôvodnil. P. Rusko, podpredseda vlády a minister hospodárstva SR: Ďakujem pekne, pán predsedajúci, za slovo. Vážené pani poslankyne, vážení páni poslanci, v rámci druhého čítania uvádzam návrh zákona, ktorým sa mení a dopĺňa zákon č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky o niektorých opatreniach na usporiadanie vlastníctva k pozemkom v znení neskorších predpisov. Hlavný zámer novely zákona vychádza z analýzy poznatkov a skúseností pri aplikácii doterajšieho zákona v praxi, ako aj z odporúčaní národnej stratégie podpory investícií, ktorú v decembri 2003 schválila vláda Slovenskej republiky. Z národnej stratégie podpory investícií preto vyplynulo, že obce by sa mali podieľať na spolufinancovaní nákladov na zriadení priemyselného parku len do výšky 10 %. Ďalším problémom je, že zákon vyžaduje, aby v priemyselnom parku bola sústredená podnikateľská činnosť najmenej dvoch podnikateľov, teda pôvodný, resp. súčasný zákon, čo v praxi by znemožňovalo zriadiť priemyselný park aj pre jedného významného alebo strategického investora, pokiaľ sa obci nepodarilo získať do priemyselného parku ďalšieho investora alebo pokiaľ, naopak, strategický investor takéto spojenie odmietal. Hlavným zámerom navrhovaného zákona je preto umožniť, aby obec mohla zriadiť priemyselný park aj pre jedného podnikateľa, umožniť, aby priemyselné parky mohli zriaďovať aj viaceré obce, ktoré uzatvoria na tento účel zmluvu, znižuje sa povinný podiel obce na spolufinancovaní nákladov na zriadenie priemyselného parku na 10 %, upresňuje sa obsah zmluvy medzi obcou a podnikateľom v priemyselnom parku, upresňuje sa spôsob preukázania finančného zabezpečenia, zjednodušuje sa postup pri vybavovaní žiadostí, liberalizujú sa požiadavky na dokladovaní výšky opravných nákladov a umožní sa podnikateľovi v priemyselnom parku odkúpiť od obce pozemky a technickú infraštruktúru priemyselného parku za trhovú cenu pozemku a technickej vybavenosti a inžinierskych stavieb. Pri prerokúvaní návrhu zákona v gestorskom výbore boli prijaté pozmeňujúce návrhy a doplňujúce návrhy pána poslanca Vážneho. Ich hlavná myšlienka je v tom, aby sa výška spoluúčasti obce a štátu diferencovala podľa miery nezamestnanosti v príslušnom kraji, a to tak, aby sa obce podieľali inak v kraji a v regióne, kde je nižšia zamestnanosť, a inak, kde je v regióne zamestnanosť vyššia. S podrobným, resp. presným návrhom vystúpi pán poslanec Vážny, ktorý s predkladateľom tento návrh odsúhlasil, a tá nová podoba návrhu je nami akceptovaná. Ďakujem pekne za pozornosť a prosím vás o podporu tohto zákona.